作者:無名氏
標題:金縷詞・賀新郎
內容:瑞氣重閩宇。小春餘、璇霜避暖，斂威青女。一點陽和鍾英氣，崧嶽今朝誕甫。正兩莢、尚留蓂舞。應想寧川稱壽處，聽金籠、放鴿兒童語。願千歲，祝慈父。君家自有安民譜。袖良規、時寬轡策，夜閒桴鼓。直賴汀南為保障，無復鼪鼯嘯聚。果峻秩、升朝褒敘。治最行將書第一，去思碑、擬頌歌明府。飛詔趣，綴鴛鷺。